b"\n_START_ARTICLE_\nFotis Kuvelis\n_START_SECTION_\nBiografia\n_START_PARAGRAPH_\nKuvelis va n\xc3\xa9ixer a la ciutat de Volos, en el centre de Gr\xc3\xa8cia. Va estudiar Dret i Ci\xc3\xa8ncia Pol\xc3\xadtica a la Universitat d'Atenes. _NEWLINE_Va ser membre de la Joventut Lambrakis i membre fundador del  Partit Comunista de Gr\xc3\xa8cia de l'Interior (KKE Esoteriku), formant part del seu comit\xc3\xa8 central, des de 1975 fins a la desaparici\xc3\xb3 del partit. Va ser membre fundador del partit Esquerra Grega (Elinik\xc3\xads Arister\xc3\xa1s) el 1987, sent escollit secretari general, el 25 de juny de 1989, romanent en aquest c\xc3\xa0rrec fins al 1992. _NEWLINE_El 1989 va ser Ministre de Just\xc3\xadcia al govern de coalici\xc3\xb3 del primer ministre Tzannis Tzannetakis. El 5 de novembre d'aquest mateix any va ser escollit membre del Parlament Hel\xc2\xb7l\xc3\xa8nic per la segona circumscripci\xc3\xb3 d'Atenes (B) i el 1990, 1996, 2000 (amb Sinaspism\xc3\xb3s), 2004, 2007 i 2009 (amb el suport de S\xc3\x8dRIZA). _NEWLINE_Des de juny de 2010 \xc3\xa9s parlamentari independent \xe2\x80\x93despr\xc3\xa9s de la seva sortida de Sinaspism\xc3\xb3s\xe2\x80\x93 i fundador, president i l\xc3\xadder d'Esquerra Democr\xc3\xa0tica (Dimokratik\xc3\xad Arister\xc3\xa1). A les eleccions legislatives gregues de maig de 2012 \xc3\xa9s novament elegit membre del Parlament Hel\xc2\xb7l\xc3\xa8nic, postulat per DIMAR. Ha estat diputat del Parlament Hel\xc2\xb7l\xc3\xa8nic en la 6a, 7a, 8a, 9a, 10a, 11a, 12a, 13a i 14a legislatura."